בס"ד, תמוז תשפ"ד

**בבא בתרא דף כ"א, תקנת יהושע בן גמלא ומשמעותה הערכית והחינוכית**

**א. תפקידו של המחנך**

1. **בבא בתרא, דף כ"א:** "ואמר רבא: הני תרי מקרי דרדקי, חד גריס ולא דייק וחד דייק ולא גריס - מותבינן ההוא דגריס ולא דייק, שבשתא ממילא נפקא. רב דימי מנהרדעא אמר: מותבינן דדייק ולא גריס, שבשתא כיון דעל – על".
2. **בית יוסף יורה דעה, רמ"ה:** "ופסק הרא"ש (סי' ח) כרב דימי דבתראה הוא ועוד דמייתי תלמודא סייעתא לדבריו עכ"ל. ולא נתבארו דברים אלו בדברי הרמב"ם ולא ידעתי למה".
3. **שולחן ערוך שם:** "אם יש כאן שני מלמדים, האחד קורא הרבה ואינו מדקדק עמהם להבינם על נכון, ואחד אינו קורא כל כך, אלא שמדקדק עמהם להבינם, לוקחין אותו שמדקדק יותר".
4. **תוספות בבא בתרא, דף כ"א:** "פירש רבינו חננאל, דרביה אקרייה זכר כדין, והיינו רמייה דלא אשגח למידע היכי הוה קרי תלמידיה. וכן נראה, אבל אין נראה לפרש שגם רבו טעה ולימדו זכר דא"כ לאו רמייה הוא".

**ב. תורה להמונים**

1. **בבא בתרא, דף כ"א:** "דאמר רב יהודה אמר רב: ברם זכור אותו האיש לטוב ויהושע בן גמלא שמו, שאלמלא הוא נשתכח תורה מישראל ... עד שבא יהושע בן גמלא ותיקן, שיהו מושיבין מלמדי תינוקות בכל מדינה ומדינה ובכל עיר ועיר, ומכניסין אותן כבן שש כבן שבע".
2. **אבות דרבי נתן, ריש פרק ג':** "והעמידו תלמידים הרבה - שבית שמאי אומרים אל ישנה אדם אלא למי שהוא חכם ועניו ובן אבות ועשיר. ובית הלל אומרים לכל אדם ישנה שהרבה פושעים היו בהם בישראל ונתקרבו לתלמוד תורה ויצאו מהם צדיקים חסידים וכשרים".
3. **נחמיה ח':** "וַיֵּאָסְפוּ כָל הָעָם כְּאִישׁ אֶחָד אֶל הָרְחוֹב אֲשֶׁר לִפְנֵי שַׁעַר הַמָּיִם וַיֹּאמְרוּ לְעֶזְרָא הַסֹּפֵר לְהָבִיא אֶת סֵפֶר תּוֹרַת מֹשֶׁה אֲשֶׁר צִוָּה ה' אֶת יִשְׂרָאֵל: וַיָּבִיא עֶזְרָא הַכֹּהֵן אֶת הַתּוֹרָה לִפְנֵי הַקָּהָל מֵאִישׁ וְעַד אִשָּׁה וְכֹל מֵבִין לִשְׁמֹעַ בְּיוֹם אֶחָד לַחֹדֶשׁ הַשְּׁבִיעִי ... וַיִּפְתַּח עֶזְרָא הַסֵּפֶר לְעֵינֵי כָל הָעָם כִּי מֵעַל כָּל הָעָם הָיָה וּכְפִתְחוֹ עָמְדוּ כָל הָעָם ... וְהַלְוִיִּם מְבִינִים אֶת הָעָם לַתּוֹרָה וְהָעָם עַל עָמְדָם. וַיִּקְרְאוּ בַסֵּפֶר בְּתוֹרַת הָאֱ-לֹקִים מְפֹרָשׁ וְשׂוֹם שֶׂכֶל וַיָּבִינוּ בַּמִּקְרָא".
4. **סנהדרין, דף כ"א:** "אמר מר זוטרא ואיתימא מר עוקבא: בתחלה ניתנה תורה לישראל בכתב עברי ולשון הקודש, חזרה וניתנה להם בימי עזרא בכתב אשורית ולשון ארמי. ביררו להן לישראל כתב אשורית ולשון הקודש, והניחו להדיוטות כתב עברית ולשון ארמי... תניא, רבי יוסי אומר: ראוי היה עזרא שתינתן תורה על ידו לישראל, אילמלא (לא) קדמו משה; במשה הוא אומר "ומשה עלה אל הא-להים", בעזרא הוא אומר הוא "עזרא עלה מבבל", מה עלייה האמור כאן תורה - אף עלייה האמור להלן תורה. במשה הוא אומר ואתי צוה ה' בעת ההיא ללמד אתכם חקים ומשפטים, בעזרא הוא אומר כי עזרא הכין לבבו לדרש את תורת ה' (אלהיו) ולעשת וללמד בישראל חק ומשפט".
5. **הרב יעקב מדן, שיחה לפרשת יתרו תשס"ו, איכות לעומת כמות בחינוך:** "בפרשת השבוע אנו למדים על הצעת יתרו למינוי דיינים. מה היתה המחלוקת בין משה ובין יתרו? נדמה, שמשה רבינו הניח, שהלימוד האיכותי ביותר יהיה לימוד מפיו, ולא מפי אחרים, שאינם מגיעים לרמתו. כמובן, הנחה זו בעייתה בצידה, משום שסביר להניח שלא לכולם היתה האפשרות ללמוד מפיו של משה. הזריזים והמוכשרים הצליחו לעמוד במשימה, ואולם לכלל העם היתה זו משימה קשה מדי. כנראה, משה רבינו סבר שמוטב לשלם את המחיר, ולהפסיד את ההוראה לחלק משכבות העם, ובלבד שאלה שלומדים יעשו זאת בצורה הטובה ביותר. יתרו הציג טענה אחרת. הוא הבין, שאם ההוראה לא תחדור לכל שכבות העם, החברה תיגרר למצוקה דתית קשה. אשר על כן, יש לבנות מערכת שתפיץ את התורה בכל שכבות העם. אמנם, אינו דומה הלומד מפי משה, ללמוד מפי אחד משרי העשרות, אולם הצר שווה בנזק המלך. העובדה שמשה קיבל את הצעת יתרו – בהסכמת הקב"ה, כמובן – מלמדת שזו הדרך אשר בה הכריעה התורה: הכמות עדיפה על האיכות ...

אחת המשימות הכבידות שמוטלות עלינו כיום היא להשתלב במוסדות חינוך, ולנסות ולהפיץ תורה בכל ישראל. הפרנסה בדוחק, והמעמד החברתי אינו נחשב, ועם זאת, אין ספק שההשפעה הרבה ביותר היא דווקא לאלה שהולכים בדרכו של ר' יהושע בן גמלא, ומלמדים תורה את בני השש והשבע. רק כך נוכל לגדל אנשים שיהיו יראי שמיים ואוהבי תורה לאורך ימים ושנים".

1. **הגראי"ל שטיינמן, עלון "אחדות", לפרשת שבוע, פרשת יתרו תשס"ו:** "הנה כל אחד יודע, מה שהרבה גדולי ישראל היו בתחילה חלשים בכישרונותיהם, ולבסוף צמחו לגדולי ישראל, שאפילו כשיש חלשים בכישרונות, בכל זאת יכולים כולם להיות גדולים בישראל... ישנם החושבים שלא יהיה מהם כלום, ולבסוף נעשים חשובים מאוד ותלמידי חכמים וירא שמים. וכל זה כשהם עדיין צעירים ויש להם ניסיונות, וצריך להצילם מנסיונותיהם הקשים על ידי שנותנים לו עזר על ידי אברכים מבוגרים המסייעים להם. ועניין זה הוא הצלה ממש, ובפרט בדורנו שהרחוב פרוץ מאוד, צריך וחשוב מאוד עניין זה, ואין מה להאריך".
2. **הרב צבי כץ, ראש ישיבת חזון נחום, בעלון הנ"ל:** "וצריך להוסיף ולהרחיב בראש וראשון בגודל האחריות שמוטל על הכתפיים של תלמיד חכם מרביץ תורה, שירגיש שכאשר לקח על עצמו יהודי הרי זה כמו שקיבל פיקדון שנמצא באחריותו, אני חייב עליו אפילו באונסים, זו אחריות אמיתית. רבי חיים זוננפלד אמר פעם על מה שאמרו חז"ל על הפסוק "אל תגעו במשיחי" - אלה תינוקות של בית רבן; לכאורה מהו הקשר בין משיח לתינוקות של בית רבן?? וביאר, שמי שמלמד תינוקות צריך להיות הדבר כאילו אחד מהם הוא המשיח העתידי, אולי יושב אצלו גדול הדור הבא, זהו האחריות של מלמד תורה. ובאופן זה אין חילוק אם יש לו מאות תלמידים או תלמיד אחד שהרי אם אפשר לגדל גדול בתורה אחד, אזי כל הגישה שונה ומחייבת יותר רצינות לתפקיד.

שמעתי סיפור נורא שאירע לפני כארבעים שנה. לאחד הכוללים החשובים הגיע אחד מהנדבנים הגדולים, וביקש מראש הכולל שיבחר כמה אברכים מצוינים ביותר מתוך הכולל, שלהם הוא רוצה לסייע ולהחזיקם בכל צרכיהם. ראש הכולל הלך לשאול את עצתו של הרב דסלר האם ראוי הדבר לעשות כך. הרב דסלר עשה גורל הגר"א, ועלה הפסוק "השמרו לכם עלות בהר ונגוע בקצהו". הרב דסלר אמר לאותו ראש כולל שלא יעשה זאת, ולא יבחר יחידים מתוך הכולל. לימים סיפר ראש הכולל, שלוּ היה צריך להכין את הרשימה ולבחור כמה אברכים, הרי שאחד מגדולי הדור שבדורנו לא היה ברשימה זו, מי יודע אם לא היינו שוברים אותו. שנים מאוחר יותר הוכח כי אחד מגדולי הדור יצא מכולל זה, והוא לא היה מאותם האברכים שהנדבן רצה להחזיקם. צריך אתה לתת לכל אחד את ההרגשה שהוא זה שיכול לצמוח לגדול הדור הבא, צריך לחשוב על כל פרט ויחיד, ולא לפגוע ולא לשבור אלא לתת לכל אחד את האפשרות וההזדמנות לעלות בהר ה' ".

**ג. התמודדות עם תלמיד מאתגר**

1. **בבא בתרא, דף כ"א:** "ומי שהיה רבו כועס עליו - מבעיט בו ויצא, עד שבא יהושע בן גמלא ותיקן, שיהו מושיבין מלמדי תינוקות בכל מדינה ומדינה ובכל עיר ועיר".
2. **מהר"ם מלובלין שם:** "ר"ל מחמת שהיה הדרך רב ורחוק לא מכניסין אותו עד שהיה בן ט"ז או יותר והואיל והיה גדול לא היה ציית לרבו ומיד שהיה רבו כועס עליו היה מבעט ברבו ויוצא".
3. **בבא בתרא, שם:** "וא"ל רב לרב שמואל בר שילת: כי מחית לינוקא, לא תימחי אלא בערקתא דמסנא, דקארי - קארי, דלא קארי - ליהוי צוותא לחבריה".
4. **רש"י שם:** "ליהוי צוותא לחבריה - אינך זקוק לייסרו יותר מדאי ולא לסלקו מלפניך אלא ישב עם האחרים בצוותא וסופו לתת לב".
5. **שולחן ערוך יורה דעה, רמ"ה ט':** "אפילו תינוק שאינו מבין לקרות, לא יסלקוהו משם אלא ישב עם האחרים, אולי יבין".
6. **איכה רבה, פתיחתא ב':** "כתיב (ירמיה ט"ז) ואותי עזבו ואת תורתי לא שמרו, הלואי אותי עזבו ותורתי שמרו, מתוך שהיו מתעסקין בה המאור שבה היה מחזירן למוטב, רב הונא אמר למוד תורה אף על פי שלא לשמה שמתוך שלא לשמה בא לשמה".
7. **תוספות בבא בתרא שם:** "כי מציון תצא תורה - לפי שהיה רואה קדושה גדולה וכהנים עוסקים בעבודה היה מכוון לבו יותר ליראת שמים וללמוד תורה כדדרשי' בספרי למען תלמד ליראה וגו' גדול מעשר שני שמביא לידי תלמוד לפי שהיה עומד בירושלים עד שיאכל מעשר שני שלו והיה רואה שכולם עוסקים במלאכת שמים ובעבודה היה גם הוא מכוון ליראת שמים ועוסק בתורה".
8. **שו"ת אגרות משה, יורה דעה ג' ע"א:** "עוד עיקר יש לידע שבל יתייאשו כשרואין שאיזה תלמיד אינו לומד כראוי ואף כשאינו מתנהג כראוי, כי אם אינו מקלקל את האחרים צריכים להחזיקו ולהתגלגל עמו דאולי יתחיל לשמוע ולהטיב דרכו. ובכל אופן השהיה איזה שנים בישיבה בקרב מורים יראי ה' ובקרב חברים המקשיבים להמורים ודאי ישפיע גם עליו לכל הפחות במקצת גם על כל ימי חייו. ואל יתחשבו המורים עם קושי העבודה כשצריכים עם תלמידים שאין מקשיבים כראוי שצריכים המורים לידע שעבודתם הוא מלאכת הקדש ואין זה כעבודת חול שהעבודה היא רק למשכירו בשביל שמשלם לו שלכן יש לו להתחשב איך היא עבודתו אם קלה אם כבדה אבל מלאכה זו היא להשי"ת שיש לו לעבוד באמונה לפי צורך התלמידים לא לפי התשלומין".
9. **מהרש"א בבא בתרא, שם:** "פרש"י וסופו לתת לב – ולישנא לא משמע הכי. אלא ההוא דלא קרי יהיה צוותא לחבריה דקרי, שיותר יתן ההוא דקרי לבו ע"י צוותא ואם לא יהיה ההוא דלא קרי עמו שם ישים גם ההוא דקרי ללבו להיות הולך ובטל כמו חבירו וק"ל".
10. **שו"ת תשובות והנהגות, ג' ר"פ:** "אלא נראה מכאן יסוד בחינוך, שאם הילד רק אינו שומע לרבו או שאינו משתדל להבין לא יכה אותו במקל, אבל אם מבין רק רואים שהולך בדרך רע ח"ו ועלול להשפיע על כל דרכו, שרואים שהוא בעל תאוה וכדומה ודבוק בה אזי הותר גם להכותו, והיינו שאם התרו אותו ועדיין עומד בסורו ואין עצה אחרת כה"ג שרי נמי להכותו, ועיקר דברי חז"ל שמזהירים לא להכותו היינו במה שנוגע לעצם הלימוד כשאינו שומע או שאינו חוזר על תלמודו ולא כשהוא רע או מפריע".
11. *ראו עוד באריכות רבה במאמרו של הרב יהודה זולדן "הוצאת תלמיד מישיבה", בתוך: תחומין כרך י"ז.*

**ד. בין אב לרב**

1. **בבא בתרא, דף כ"א:** "שבתחלה, מי שיש לו אב - מלמדו תורה, מי שאין לו אב - לא היה למד תורה, מאי דרוש? ולמדתם אותם - ולמדתם אתם".
2. **רמב"ם תלמוד תורה, א' א'-ג':** "קטן אביו חייב ללמדו תורה שנאמר ולמדתם אותם את בניכם לדבר בם, ואין האשה חייבת ללמד את בנה שכל החייב ללמוד חייב ללמד. כשם שחייב אדם ללמד את בנו כך הוא חייב ללמד את בן בנו שנאמר והודעתם לבניך ולבני בניך, ולא בנו ובן בנו בלבד אלא מצוה על כל חכם וחכם מישראל ללמד את כל התלמידים אף על פי שאינן בניו, שנאמר ושננתם לבניך מפי השמועה למדו בניך אלו תלמידיך שהתלמידים קרויין בנים שנאמר ויצאו בני הנביאים, אם כן למה נצטוה על בנו ועל בן בנו, להקדים בנו לבן בנו ובן בנו לבן חבירו. וחייב לשכור מלמד לבנו ללמדו".
3. **חתם סופר, בבא בתרא שם:** "והוקשה ללח"מ הא מעיקרא דרוש ולמדתם עצמן ואין אחר מחויב ללמוד, ויהושע ב"ג גילה זה הדרש דלא כמו דהוה ס"ל מעיקרא ולמדתם אותם ע"ש ולפ"ז תיקן יהושע ב"ג פי' דרש והתקין ... והנלפע"ד בזה ... דהתקין יהושע ב"ג דהציבור ישכרו מלמד לשמור ולכוף מי שאין לו אב שיבוא וילמוד לפניו והנה אמת נכון הדבר".
4. **תורת הרא"ל, שיעורים "במעגל החיים":** "הגמרא בבבא בתרא מספרת על מפעלו האדיר של רבי יהושע בן גמלא, שייסוד מערכת חינוך בישראל. הרב הוטנר נוהג היה לומר, שלמרות הפירוש המקובל, נראה שמפעלו של רבי יהושע בן גמלא אינו אלא בדיעבד. במצב אידאלי ולכתחילה, ראוי היה שהבן ילמד אצל אביו, ולא במערכת חינוך ציבורית. אמנם, לא תמיד קל להורה לחנך את ילדיו וללמדם. אני תמיד הקפדתי ללמוד עם ילדיי. פעם פנה אלי מאן דהו, וביקש: יש לי שני בנים ואני לא מצליח ללמוד איתם, אולי תסכים אתה ללמוד גם עם ילדיי שלי? תחושתו של האב כמורה דרך היא תחושה של שליחות ואחריות. הזכרנו לעיל את העצות הרבות שבספר משלי. אמנם, ישנן עצות "אנטי-מודרניות", כגון "חושך שבטו שונא בנו", ואולם ברמה המהותית, אותם פסוקים אכן מתווים את תפקידו המרכזי של האב".